

**CYFARFOD PWYLLGOR GWEITHREDOL Y GANGEN**

**Dyddiad y cyfarfod: Dydd Mawrth 9 Gorffennaf 2019**

 **COFNODION**

Yn bresennol**:
Pwyllgor Gweithredol y Gangen**

Rhun ap Iorwerth AC, Cadeirydd

Rhianon Passmore AC

Mohammad Asghar AC

Ysgrifenyddiaeth:

Al Davies, Ysgrifennydd Dros Dro y Gangen,
Enfys Roberts, arweinydd cymorth CWP CPA Cymru

1. **YMDDIHEURIADAU AM ABSENOLDEB.**

Cafwyd ymddiheuriadau yn ddiweddarach gan David Rowlands AC

1. **COFNODION Y CYFARFOD DIWETHAF** – Papur CPA 01-19M (**DOGFEN 1**)

Cymeradwywyd cofnodion cyfarfod diwethaf y Gangen.

1. **MATERION YN CODI O’R COFNODION**

Cynrychiolaeth CWP (Seneddwragedd y Gymanwlad) - wedi’i gynnwys o dan Eitem 7 ar yr Agenda.

1. **ADOLYGIAD O WEITHGAREDDAU DIWEDDAR**

**Adborth ar gyfarfodydd, ymweliadau,
digwyddiadau a chynadleddau diweddar a chamau dilynol**

* *48ain Cynhadledd Rhanbarth Ynysoedd Prydain a Gwledydd Môr y Canoldir (BIMR)
Guernsey
19-22 Mai 2019* Roedd yr aelodau'n cytuno bod hon wedi bod yn gynhadledd ragorol, gyda thema wreiddiol ac amserol. Nodwyd hefyd safon uchel y siaradwyr gwadd.

Dosbarthwyd cofnodion Cyfarfod Cyffredinol Blynyddol BIMR. Nododd y Cadeirydd y themâu a ganlyn yn benodol:
 - *mabwysiadu'r Strategaeth BIMR newydd (2019-2024)
 - pryder ynghylch rhai o'r materion sy'n ymwneud â
 llywodraethu’r CPA yn rhyngwladol (a sut roedd y rhain yn cael
 sylw)
 - y ffaith bod deiliadaeth Joyce Watson AC fel Cadeirydd CWP y Rhanbarth bellachwedi dod i ben. Roedd yn braf clywed ei holynydd, Roberta Blackman-Woods AS, yn arwain o ran y ganmoliaeth i Joyce am ei chyfraniad dros y tair blynedd diwethaf.*
Gofynnodd Cadeirydd y Gangen i'r ysgrifenyddiaeth ysgrifennu at Gangen Guernsey o CPA i ddiolch iddynt am gyflwyno rhaglen mor gadarnhaol ac am eu lletygarwch cynnes.

Disgwylwyd adroddiad ffurfiol ar y gynhadledd dros doriad yr haf.
* *Rhaglen Allgymorth CWP BIMR
Nicosia, Cyprus
13-14 Mehefin 2019*

Fel rhan o ymrwymiad blaenorol gan y Rhanbarth*,* roedd Joyce Watson AC wedi arwain y rhaglen ddeuddydd CWP hon i Gyprus ym mis Mehefin. Cynhaliwyd amrywiaeth eang o gyfarfodydd i drafod ac annog rhagor o fenywod i gymryd rhan mewn gwleidyddiaeth a bywyd cyhoeddus.

Roedd y cyfarfod yn cynnwys y bobl a ganlyn:

* HE, Llywydd Tŷ'r Cynrychiolwyr
* Aelodau Seneddol Benywaidd o Gangen Cyprus
* Merched etholedig awdurdodau lleol
* Ysgrifennydd Parhaol y Weinyddiaeth Gyfiawnder a Threfn Gyhoeddus
* Y Comisiynydd Cydraddoldeb Rhywiol
* Ymweliad â lloches i ddioddefwyr trais domestig

Cyhoeddir adroddiad ar yr ymweliad cyn bo hir.

* *Gweithdy San Steffan ar graffu sy’n sensitif i’r rhywiau
Llundain
17-19 Mehefin 2019*

Roedd Is-lywydd y Gangen, Ann Jones AC, ac Aelod o’r Pwyllgor Gweithredol, Rhianon Passmore AC, wedi cynrychioli’r Gangen hon yn CPA y DU yn San Steffan.

Soniodd Rhianon Passmore am y gynhadledd, gan nodi ei bod wedi ei threfnu'n dda ac yn werth chweil, ac ymrwymodd i lunio adroddiad byr maes o law.

**5**. **BLAENGYNLLUNIO**

 **Cyfarfodydd, ymweliadau, digwyddiadau a chynadleddau arfaethedig**

* *Cynhadledd Ranbarthol Garibïaidd CPA
Trinidad
15-18 Gorffennaf 2019*Fel yr hysbyswyd yr Aelodau o'r blaen, cadarnhaodd y Cadeirydd fod y Gangen wedi cael gwahoddiad hwyr i fynegi diddordeb mewn enwebu cynrychiolydd i'w ystyried yn gynrychiolydd BIMR ar gyfer cynhadledd ranbarthol CPA i’r Caribî, Cyfandiroedd America a'r Iwerydd ym mis Gorffennaf.

Gan ystyried y cyngor yn argymell y byddai'n gwneud synnwyr i'n henwebai fod yn Gadeirydd y Gangen (oherwydd profiad o ran llywodraethu a materion Pwyllgor Gweithredol CPA), roedd Rhun ap Iorweth AC yn falch o gynnig ei enw ar gyfer y cyfle hwn.

Dewiswyd Rhun gan Aelodau Rhanbarthol y Pwyllgor Gweithredol yn ystod Cynhadledd BIMR eleni. Roedd Rhun yn falch iawn o dderbyn; yn enwedig o gofio mai dyma oedd y tro cyntaf i Aelod o Gangen CPA Cymru gael ei ddewis i gynrychioli ein Rhanbarth fel arsylwr rhyngwladol.

Nododd Cadeirydd y Gangen ei fod yn edrych ymlaen yn fawr iawn at gymryd rhan ac adrodd yn ôl am ei brofiad i’n Cangen ac i BIMR.

* *Hyfforddiant Cenadaethau Sylwedydd Etholiadau CPA
San Steffan
18-19 Gorffennaf 2019*Atgoffwyd yr aelodau, fel rhan o'r cyfarfod BIMR diweddar yn Guernsey, bod Mathew Salik wedi rhoi cyflwyniad ar G*enadaethau Sylwedydd Etholiadau* a arweiniwyd gan Gangen CPA y DU – gyda chyfleoedd i Aelodau o Ganghennau eraill gymryd rhan yn y Cenadaethau hyn. Disgwylir y byddai dwy Genhadaeth Sylwedydd Etholiadau o’r fath dros y misoedd nesaf.

Nododd y Cadeirydd ei fod yn ymwybodol nad oeddem wedi llwyddo yn y gorffennol i ennill lle ar un o'r cenadaethau hyn a bod ein Cangen, yn ogystal â rhai eraill, wedi gofyn a fyddai’n bosibl darparu sesiwn hyfforddi i seneddwyr sydd â diddordeb yn y gwaith hwn. Roedd y Cadeirydd yn falch o gyhoeddi bod hyn wedi'i drefnu a bod David Melding AC - a oedd wedi dangos diddordeb yn y cyfleoedd hyn ers tro – wedi sicrhau lle ar y sesiwn hyfforddi hon.

Y gobaith oedd y byddai sesiwn hyfforddi arall yn cael ei threfnu gan Gangen CPA y DU yn 2020 i ddarparu ar gyfer Aelodau yn y Rhanbarth nad oeddent yn gallu dod i’r sesiwn y tro hwn.
* *6ed Cynhadledd CWP BIMR
Jersey
19-20 Medi 2019*

Byddai'r Gynhadledd Ranbarthol CWP nesaf yn cael ei chynnal yn Jersey rhwng 19 a 20 Medi, i gyd-fynd â chanmlwyddiant menywod yn cael yr hawl i bleidleisio ar yr ynys.

Cynigiwyd lleoedd i Aelodau Cynulliad benywaidd ein Cangen, yn ogystal â swyddog. Fel y byddai'r Aelodau wedi gweld o'r llythyr diweddar gan y Cadeirydd at Joyce Watson, cynigiwyd lle i Joyce fel rhan o'n dirprwyaeth ar gyfer y gynhadledd hon, a derbyniodd hi y lle.

Ar ôl hysbysebu'r cyfleoedd hyn, cawsom ddau gais gan Rhianon Passmore AC a Helen Mary Jones AC. Roedd Pwyllgor Gweithredol y Gangen yn falch o gadarnhau y dylai'r ddau Aelod fynd gyda Joyce Watson i ffurfio dirprwyaeth CPA Cymru.

Noder: Yn dilyn hynny, bu’n rhaid i Helen Mary Jones AC dynnu’n ôl o’r ymweliad oherwydd rhesymau iechyd.

* *Cynhadledd Seneddol y Gymanwlad 2019
Kampala, Uganda
22-28 Medi 2019*

Nododd y Cadeirydd mai ein dirprwyaeth derfynol a ddewisir ar gyfer digwyddiad Cymdeithas Seneddol y Gymanwlad eleni fyddai:

**Is-gadeirydd y Gangen, Ann Jones AC
Delyth Jewell AC
Huw Irranca-Davies AC**

 Ychwanegodd y Cadeirydd ei fod mor falch o weld y diddordeb a fynegwyd gan yr Aelodau yn y gynhadledd hon, a bod y dewis i hysbysebu’r cyfle yma i’r Gangen ehangach y tro hwn yn amlwg wedi talu ar ei ganfed.

Noder: Yn anffodus, bu’n rhaid i Huw Irranca-Davies AC dynnu’n ôl o’r gynhadledd am resymau personol.

* *Rhaglen allanol gweithdy Rheolau Sefydlog Senedd Gambia
2-4 Hydref 2019*Gwahoddwyd ein Cangen i enwebu Aelod i gymryd rhan yn y gweithdy arbenigol hwn yn y Gambia. Roedd yn rhan o raglen ehangach o weithgareddau yr ydym wedi bod yn gweithio ynddynt, mewn partneriaeth â CPA a Sefydliad Democratiaeth San Steffan.

Ystyriwyd mai David Melding AC oedd yr unig Aelod addas oedd ar gael ar gyfer y cyfle hwn, a oedd yn gofyn am Aelod sy’n meddu ar wybodaeth sefydlog am Reolau Sefydlog a materion Gweithdrefnol.

Roedd David bellach wedi cael gwahoddiad ffurfiol gan CPA i gymryd rhan yn y rhaglen, ac roedd yn gobeithio, yn amodol ar Fusnes y Cynulliad, ei dderbyn.

Nododd y Cadeirydd, fel mae’n digwydd, y byddai’r Cynulliad yn croesawu dau Glerc o Senedd Gambia yr wythnos honno. Roeddent yn cymryd rhan mewn rhaglen hyfforddi, o dan arweiniad ein Swyddfa Gyflwyno.

* *Cynhadledd CWP BIMR
Ynysoedd Falkland
 Chwefror 2020 (i’w gadarnhau)*Er na chafwyd unrhyw hysbysiad na gwahoddiad swyddogol, deallwyd

bod Cangen Ynysoedd Falkland o’r CPA wedi cytuno dros dro i gynnal cynhadledd CWP BIMR 2020.

Nodwyd y gallai amseriad y gynhadledd hon – dim ond pum mis ar ôl y CWP BIMR 2019 yn Jersey, ac a fyddai’n digwydd yn ystod yr un flwyddyn ariannol yn 2019-20 - fod yn broblem.

Cytunodd y Gangen i drafod ymhellach ein presenoldeb yn y gynhadledd hon yn ein cyfarfod nesaf, pan fyddai gennym ragor o fanylion.

* 1. **DYDDIADAU CYFARFODYDD YN Y DYFODOL:**

 - Cyfarfod Pwyllgor Gweithredol y Gangen – Hydref (i'w gadarnhau)

* + - * Cyfarfodydd Pwyllgor Gweithredol y Gangen i drafod rheolau drafft newydd y Gangen

**7. EITEMAU NEWYDD / UNRHYW FUSNES ARALL**

* + - * Papur i’w nodi: **Adroddiad ar Ymweliad y Llywydd a Chadeirydd y Gangen ag Affrica** (DOC 4)
			* **Cynrychiolydd Seneddwragedd y Gymanwlad (CWP) CPA Cymru**

Trafodwyd y mater hwn o'r blaen gan yr Aelodau yn eu
cyfarfod diwethaf ar 27 Mawrth.

Nododd y Cadeirydd ei fod wedi ystyried safbwyntiau o’r cyfarfod hwnnw
a oedd yn cynnwys yr angen i daro’r cydbwysedd cywir rhwng gwella'r cyfleoedd i
aelodaeth ehangach y Gangen gymryd rhan yn ein gweithgareddau CWP,
gan sicrhau ar yr un pryd nad oedd profiad nac arbenigedd yn cael eu colli.

Bu datblygiad hefyd, ers ein cyfarfod diwethaf,
o fewn y gynrychiolaeth arfaethedig ar gyfer Llywodraethiant y CWP. Roedd hyn yn gynnig gan Roberta Blackman-Woods AS, y Cadeirydd newydd, y dylid cynnig opsiwn i bob un o’r Canghennau BIMR gael eu cynrychioli gan ddwy fenyw seneddol mewn cyfarfodydd y Pwyllgor Llywio, yn ogystal ag eilyddion pan nad oedd yr aelodau dynodedig o’r Pwyllgor Llywio ar gael. Roedd yn amlwg bod hyn yn gyfle posibl i ni weithredu mewn modd mwy hyblyg a gwella cyfleoedd ar gyfer y dyfodol.

Roedd y Cadeirydd o’r farn, gan mai dim ond ychydig dros 18 mis sy’n weddill mewn amser real yn ystod tymor y Cynulliad hwn, ac efallai dim ond dau neu dri o gynadleddau/digwyddiadau yn ymwneud â CWP BIMR fyddai’n cael eu cynnal cyn ein hetholiad nesaf, nad oedd unrhyw fantais wirioneddol mewn ymgymryd â phroses ddethol ffurfiol dros y cyfnod hwn. Awgrymodd y Cadeirydd, felly, y byddai'r Gangen yn ystyried ein cynrychiolaeth CWP fesul achos ar gyfer pob cyfle a ddaw, am weddill tymor y Cynulliad hwn.

 DIWEDD

Gorffennaf 2019